Þórólfur Guðnason sóttvarnalæknir leggur ekki til hertar sóttvarnaaðgerðir innanlands á meðan tilfelli COVID-19 utan sóttkvíar eru ekki fleiri en raun ber vitni. Einn greindist með smit innanlands í gær og var í sóttkví. Sýni verða tekin úr börnum við landamærin og fólk frá áhættusvæðum verður skyldað í sóttkví í farsóttarhúsi samvæmt nýjum reglum heilbrigðisráðherra.
Þórólfur segir að staðan hafi ekki breyst frá því í gær en hann taki sér þann tíma sem hann þarf til að meta stöðuna og ákveða framhaldið.
Ég held að við séum samt sem áður ekki alveg búin að sjá fyrir endann á þessum hópsmitum sem
hafa verið að greinast undanfarna daga þannig að við þurfum bara að vera við öllu búin hvað það varðar
Um helgina greindust tuttugu og sex kórónuveirusmit, þar á meðal í starfsmanni Landspítalans, dreng í fimmta flokki Þróttar, tveimur nemendum Laugarnesskóla og nemanda í Menntaskólanum í Kópavogi.
Hvorki hefur þurft að senda nemendur né starfsfólk MK í sóttkví að sögn Guðríðar Arnardóttur skólameistara.
Þjálfarar og liðsfélagar drengsins í Þrótti eru í sóttkví og er verið að sótthreinsa íþróttahúsið.
Svandís Svavarsdóttir heilbrigðisráðherra kynnti ríkisstjórninni í dag nýjar reglur um viðbrögð á landamærunum sem taka gildi á næstu dögum. Tekin verði sýni úr börnum en það hefur ekki verið gert áður.
Hins vegar snýst það um að nota sóttvarnarhús eða farsóttarhús í sóttkví fyrir þau sem eru að koma frá sérstaklega hættulegum svæðum.
eða svæðum þar sem faraldurinn er hvað skæðastur. Það eru löndin sem eru eldrauð á korti Sótttvarnarstofnunar Evrópu.
Öll smitin sem greinst hafa innanlands undanfarna daga eru af breska afbrigðinu. Nú eru 435 í sóttkví og 57 í einangrun. Einn liggur á sjúkrahúsi með COVID-19 en smitstuðullinn innanlands er nú þrjú smit á hverja hundrað þúsund íbúa.
Sóttvarnalæknir ætlar ekki að leggja til harðari sóttvarnaaðgerðir innanlands þótt ekki sjái fyrir endann á hópsmitum. Börn verða skimuð við landamærin og fólki frá áhættusvæðum verður gert að dvelja í farsóttarhúsi samkvæmt nýjum reglum heilbrigðisráðherra.